b'\n_START_ARTICLE_\nThulium\n_START_SECTION_\nEgenskaber\n_START_PARAGRAPH_\nThulium er rimelig modstandsdygtig overfor iltning ("rust") i t\xc3\xb8r atmosf\xc3\xa6risk luft, men i fugtig luft bliver det anl\xc3\xb8bent og gr\xc3\xa5t. Ved h\xc3\xb8jere temperaturer br\xc3\xa6nder metallet, og danner thuliumsesquioxid (Tm\xe2\x82\x82O\xe2\x82\x83). Metallet reagerer med vand under dannelse af thuliumhydroxid og gasformig brint, og kan opl\xc3\xb8ses i uorganiske syrer, ligeledes under dannelse af brintgas._NEWLINE_Thulium indg\xc3\xa5r i kemiske forbindelser med oxidationstrin +3 og danner kationen Tm\xe2\x81\xba\xe2\x81\xba\xe2\x81\xba: I vandige opl\xc3\xb8sninger giver denne ion anledning til forskellige lyse, bl\xc3\xa5 og gr\xc3\xb8nne farver.\n_START_SECTION_\nTekniske anvendelser\n_START_PARAGRAPH_\nThulium er blevet brugt i lasere, men p\xc3\xa5 grund af de h\xc3\xb8je omkostninger ved fremstillingen af stoffet, er der ikke udviklet ret mange kommercielle anvendelser. Ud over det rene thulium-metal er der ikke nogen kommercielle anvendelser for nogle af de kemiske forbindelser som dette grundstof indg\xc3\xa5r i._NEWLINE_Thulium-doteret yttriumtantalat og lanthanoxybromid bruges som scintillator i forbindelse med r\xc3\xb8ntgenstr\xc3\xa5ling. Thulium-doteret kalciumsulfat anvendes som detektor i personlige dosimetre til m\xc3\xa5ling af sm\xc3\xa5 doser._NEWLINE_Ved at bombardere den stabile isotop thulium-169 med neutroner f\xc3\xa5r man en str\xc3\xa5lingskilde der siden kan bruges som enten en gammastr\xc3\xa5le-kilde eller i en transportabel kilde til r\xc3\xb8ntgenstr\xc3\xa5ling. Samme isotop kan potentielt bruges i magnetiske, keramiske materialer kaldet ferrit, som bruges i udstyr for mikrob\xc3\xb8lger._NEWLINE_Den ustabile isotop thulium-171 kan muligvis bruges som en energikilde.\n_START_SECTION_\nHistorie\n_START_PARAGRAPH_\nThulium blev opdaget i 1879 af den svenske kemiker Per Teodor Cleve, som benyttede en fremgangsm\xc3\xa5de som hans landsmand Carl Gustaf Mosander tidligere havde brugt til at finde andre sj\xc3\xa6ldne jordarter: Efter at have fjernet alle kendte urenheder fra erbia (Er\xe2\x82\x82O\xe2\x82\x82) stod Cleve med to oxider; et gr\xc3\xb8nt og et brunt. Det gr\xc3\xb8nne oxid, som Cleve kaldte for thulia, var af et hidtil ukendt grundstof, som fik navnet thulium. Det brune stof, kaldet holmia, var et oxid af holmium.\n_START_SECTION_\nForekomst og udvinding\n_START_PARAGRAPH_\nSom de \xc3\xb8vrige sj\xc3\xa6ldne jordarter findes thulium ikke i fri, metallisk form i naturen, men i kemiske forbindelser sammen med andre sj\xc3\xa6ldne jordarter, f.eks. i mineralerne gadolinit og monazit. Thulium er med 0,52 gram per ton af Jordens skorpe (og 0,17 nanogram per liter havvand) det mindst udbredte af de sj\xc3\xa6ldne jordarter; det er omtrent lige s\xc3\xa5 sj\xc3\xa6ldent som s\xc3\xb8lv, guld og cadmium. Stoffet udvindes prim\xc3\xa6rt af monazit ved en ionbytningsproces \xe2\x80\x94 nylige forbedringer i denne metode samt teknikker med udvinding fra opl\xc3\xb8sninger har gjort det meget lettere at skille de ellers kemisk meget ens grundstoffer, og s\xc3\xa6nket priserne p\xc3\xa5 dem betydeligt. Det rene metal kan isoleres ved at reducere thuliumoxid med metallisk lanthan eller kalcium i en lukket beholder.'